./data/phi0474/phi013/phi0474.phi013.perseus-lat2.xml
M. Tullius Cicero
quibus hoc praecipiendum videtur,							unum scilicet et idem quod reliquis omnibus, ut desperent id quod conantur se consequi posse: primum omnium me ipsum							vigilare, adesse, providere rei publicae; deinde magnos animos esse in							bonis viris, magnam concordiam ordinum, maximam multitudinem, magnas praeterea militum copias; deos denique immortalis huic invicto populo, clarissimo							imperio, pulcherrimae urbi contra tantam vim sceleris praesentis							auxilium esse laturos  quod si iam sint id quod								summo furore cupiunt adepti, num illi in cinere urbis et in sanguine							civium, quae mente conscelerata ac nefaria concupiverunt, consules								se aut dictatores aut etiam reges sperant futuros? non							vident id se cupere quod, si adepti sint, fugitivo alicui aut gladiatori							concedi sit necesse?